Ο **Σαρλ ντε Μπατ ντε Καστελμόρ** (Γαλλικά: Charles de Batz de Castelmore), γνωστός ως **ντ'Αρτανιάν** και αργότερα ως κόμης ντ'Αρτανιάν (περ. 1611 - 25 Ιουνίου 1673), ήταν Γάλλος στρατιωτικός που υπηρέτησε τον Λουδοβίκο ΙΔ' ως διοικητής του σώματος των Σωματοφυλάκων - Φρουρών του βασιλιά. Σκοτώθηκε στην πολιορκία του Μάαστριχτ το 1673 στον Γαλλο-Ολλανδικό Πόλεμο (1672-1678).

Ένας φανταστικός απολογισμός της ζωής του από τον Γκασιάν ντε Κουρτί ντε Σαντράς αποτέλεσε τη βάση για τα *Μυθιστορήματα του ντ’ Αρτανιάν* του Αλεξάνδρου Δουμά, το πιο διάσημο από τα οποία είναι *Οι Τρεις Σωματοφύλακες* (1844). Η εξαιρετικά φανταστική εκδοχή του ντ'Αρτανιάν όπως εμφανίζεται στα έργα του Δουμά και οι επακόλουθες προσαρμογές της στην οθόνη είναι πλέον πολύ πιο ευρέως γνωστές από την πραγματική ιστορική μορφή.

Βιογραφία
---------

Ο Σαρλ ντε Μπατ ντε Καστελμόρ
Ο Σαρλ ντε Μπατ ντε Καστελμόρ ήταν ο γιος του Μπερτράν ντε Μπατ, άρχοντα του Καστελμόρ και της Φρανσουάζ ντε Μοντεσκιέ ντ'Αρτανιάν, ευγενών της περιοχής της Γασκώνης στη νοτιοδυτική Γαλλία. Γεννήθηκε στο κάστρο του Καστελμόρ, κατοικία της οικογένειάς του, που βρίσκεται στο νομό Ζερς, κοντά στην κοινότητα Λυπιάκ.

Η οικογένεια Μπατ ντε Καστελμόρ ήταν μια μέτρια αστική οικογένεια, που πλούτισε από το εμπόριο και έγινε μέρος της αριστοκρατίας στο δεύτερο μισό του 16ου αιώνα.

Ο ντ'Αρτανιάν ήταν το τέταρτο παιδί από συνολικά επτά αδέλφια, τέσσερα αγόρια και τρία κορίτσια. Δεν γνωρίζουμε την ακριβή ημερομηνία γέννησής του.

Το 1630 εγκατέλειψε το πατρικό του σπίτι και πήγε στο Παρίσι, όπου αφιερώθηκε, όπως και δύο από τους αδελφούς του, στο εμπόριο όπλων, χρησιμοποιώντας το όνομα ντ'Αρτανιάν, που ανήκε στην οικογένεια της μητέρας του.

Στρατιωτική σταδιοδρομία
------------------------

Το κάστρο του Καστελμόρ
Ο ντ'Αρτανιάν στο άγαλμα του Δουμά, στο Παρίσι
Χάρη στην επιρροή του θείου του, Ανρί ντε Μοντεσκιέ και του φίλου του, του κόμη ντε Τρεβίλ, ο Σαρλ ντε Μπατ κατάφερε να μπει στο σύνταγμα των Γάλλων φρουρών. Μεταξύ 1640 και 1642, συμμετείχε σε στρατιωτικές επιχειρήσεις. Το 1644, και υπό την προστασία του Καρδινάλιου Μαζαρίνου, ο ντ'Αρτανιάν έγινε μέλος του σώματος των Σωματοφυλάκων του βασιλιά. Το σώμα διαλύθηκε το 1646, αλλά ο ντ'Αρτανιάν παρέμεινε υπό την προστασία του Μαζαρίνου.

Κατά τη διάρκεια αυτού του σταδίου, πραγματοποίησε επιχειρήσεις κατασκοπείας τόσο για τον προστάτη του όσο και για τον βασιλιά Λουδοβίκο ΙΔ'. Ιδιαίτερα σημαντικός ήταν ο ρόλος του στη σύλληψη του Νικολά Φουκέ, του υπουργού Οικονομικών του βασιλιά, ο οποίος συνελήφθη με την κατηγορία ότι χρησιμοποίησε τα οικονομικά του βασιλείου για δικό του όφελος.

Το 1667, ο ντ'Αρτανιάν διορίστηκε διοικητής του σώματος των Σωματοφυλάκων, το οποίο είχε επανασυσταθεί μερικά χρόνια νωρίτερα. Διορίστηκε επίσης κυβερνήτης της Λιλ, αν και δεν του άρεσε ποτέ ιδιαίτερα, καθώς ήταν άνθρωπος της δράσης και θα έχανε το πεδίο της μάχης. Κατά τον Γαλλο-Ολλανδικό Πόλεμο (1672-1678) κλήθηκε πάλι στη στρατιωτική υπηρεσία. Σκοτώθηκε στις 25 Ιουνίου 1673 στο Μάαστριχτ, όταν μια σφαίρα από μουσκέτο τον χτύπησε στο λαιμό κατά τη διάρκεια της πολιορκίας του Μάαστριχτ. Σύμφωνα με την Γαλλίδα ιστορικό Odile Bordaz ο ντ'Αρτανιάν ενταφιάστηκε στην εκκλησία του Αγίου Πέτρου και του Αγίου Παύλου, στο Βόλντερ της Ολλανδίας.

Παραπομπές
----------

1. ↑  www.comicvine.com/the-three-musketeers/4060-56948/.
2. 1 2  (Γαλλικά) *Babelio*. 219041. Ανακτήθηκε στις 9  Οκτωβρίου 2017.
3. ↑  «Bibliographie annuelle de l'histoire de France» (Γαλλικά, Αγγλικά) CNRS Éditions. Παρίσι. 000000222.
4. ↑  english.turkcebilgi.com/d'Artagnan.
5. ↑  www.zichtopmaastricht.nl/audio/rosenbach/sueli.pdf.
6. ↑  www.lemondededartagnan.fr/SITE/ENG/fiction\_courtilz.htm.
7. ↑  anniversary.msm.nl/Deans-message.aspx.
8. ↑  news.bbc.co.uk/2/hi/entertainment/1535045.stm.
9. ↑  Εθνική Βιβλιοθήκη της Γαλλίας: (Γαλλικά) *καθιερωμένοι όροι της Εθνικής Βιβλιοθήκης της Γαλλίας*. data.bnf.fr/ark:/12148/cb12010360b. Ανακτήθηκε στις 10  Οκτωβρίου 2015.
10. ↑  books.google.com/books/about/The\_Three\_Musketeers.html?id=uyU0GNl1nuwC.
11. ↑  www.tv.com/m/shows/the-musketeers/the-good-soldier-3006163/trivia/.
12. ↑  www.deviantart.com/morelikethis/artists/76852392?view\_mode=2#skins.
13. ↑ . «military.wikia.org/wiki/Charles de Batz de Castelmore d'Artagnan».
14. ↑ . «geni.com/people/Charles-d-Artagnan/».
15. ↑ . «historytheinterestingbits.com/2016/12/30/the-real-dartagnan/».
16. ↑ . «partylike1660.com/charles-de-batz-de-castelmore-the-real-dartagnan/».
17. ↑ . «solosophie.com/real-life-dartagnan-three-musketeers/».

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 50036272
* **ΕΒΕ**: 151727
* LCCN: n85309893
* ISNI: 0000 0001 2132 3982
* GND: 119449692
* SUDOC: 028224515
* BNF: cb12010360b (data)
* NDL: 00875261
* NKC: jn20031014026
* ICCU: CUBV008512

 |

 |